鄭維心約趙安道中大家兄次律學士及僕探梅城山乘月泛舟而歸
作者：沈與求
朝代：宋

paragraphs: 窮居不厭車馬絕，委巷衡門常晝閉。
朝來剝啄誰過予，倒屣逢迎走驚蹶。
里中勝士真可人，爲憶寒梅耿殘雪。
招呼聞早探幽芳，平溪徑遣扁舟截。
西山佳處雲塢深，松竹蕭森迷洞穴。
上方小閣鏁空明，開窗下見千山列。
畫手無人貌平遠，野闊天多供一瞥。
冰花只作小寒枝，拄杖不辭穿巀嶭。
野僧省事畏客狂，攀援自向南枝折。
疏香低入坐中來，骨冷肌清伴高潔。
襟期況有公子賢，伯也雄豪負奇節。
手拈凍蘂薦深杯，妙語琅琅契禪悦。
人間此會不多有，忍放杯空成小別。
歸來懷抱與誰論，一櫂翻然載明月。